Lene Espersen (KF), 2011-05-17:
Enhedslistens motivation for forslaget er især Hendes Majestæt Dronningens tildeling af Storkorset af Dannebrogsordenen til kongen i Bahrain under et besøg.
Den ordensudveksling, der fandt sted i forbindelse med dronningens besøg i Bahrain, har kunnet give anledning til misforståelser med hensyn til den rolle, ordensudvekslingen spiller i relation til dansk udenrigspolitik.
Det er derfor mellem hoffet og Udenrigsministeriet aftalt, at spørgsmålet om ordensudveksling ved fremtidige officielle besøg fortsat overvejes nøje, især for at undgå, at der opstår tvivl på dette område.
Enhedslistens forslag om, at ordenstildeling skal forelægges Det Udenrigspolitiske Nævn, hviler på forkerte præmisser, nemlig at der føres udenrigspolitik med tildeling af ordener.
Der er mange lande, som vi ikke udveksler ordener med, fordi de enten ikke har et ordenssystem, der svarer til det danske, eller ikke efterspørger det.
Det betyder ikke, at vi ringeagter deres politiske system, ikke bryder os om dem, eller at de ikke står os nær.
Man kan simpelt hen ikke aflæse den politiske temperatur ud fra, om der er udvekslet ordener eller ej.
Mere generelt om tildeling eller rettere udveksling af officielle ordener vil jeg fremhæve, at det er regentens prærogativ som ordensherre at træffe beslutning, og det er ikke regeringens, og det er således ikke en udenrigspolitisk handling
Udveksling af ordener følger af en århundredgammel tradition i forholdet mellem stater.
I forbindelse med planlægning af kongehusets officielle rejser til udlandet og ved besøg her i landet kommer spørgsmålet om ordensudveksling som en del af de samlede protokolære arrangementer jævnligt op.
Heri ligger der ikke nogen udenrigspolitisk tilkendegivelse, derfor skal man også være forsigtig med at spekulere i tilbagekaldelse af ordener.
Man risikerer at tilføje en politisk dimension til ordensvæsenet, som ikke bør være der.
Udgangspunktet bør fortsat være, at en orden tilbageleveres, når modtageren er død.
Selv om denne debat ikke handler om Bahrain, kan man diskutere selve besøget dertil.
Når vi nu efterfølgende kender udviklingen i Bahrain og det, som skete efter besøget, er det klart, at besøget ikke ville være blevet gennemført.
Men jeg tror faktisk ikke, at nogen af os præcist havde kunnet forudsige den arabiske udvikling, som den er forløbet de seneste måneder.
Kongehusets rejse skal ses som en del af den samlede profil, Danmark har i udlandet.
Når dronningen rejser som statsoverhoved, tilføjer det nye aspekter til synet på Danmark og kan bane vejen for en dialog om spørgsmål, vi gerne vil drøfte som f.eks. menneskerettigheder, demokrati og økonomisk samarbejde.
Verden er nu engang omskiftelig, og Danmark har behov for at holde forbindelse til en lang række lande, uden at vi af den grund er helt enige med dem om alt.
Vi vil også gerne kunne opretholde en århundredgammel tradition om ordensudveksling, men vi vil naturligvis gøre, hvad vi kan for at undgå, at der opstår misforståelser eller tvivl om den rolle, ordensudveksling har.
Derfor er det også besluttet i forbindelse med fremtidige ordensudvekslinger nøje at drøfte dette mellem Udenrigsministeriet og hoffet, men regeringen har ikke ambition eller ønske om at politisere tildeling af ordener til udenlandske statsoverhoveder, og konsekvensen af Enhedslistens forslag ville netop være, at det sker på en del af regentens embedsførelse.
Ønsker vi at politisere dronningens virke?
Nej, det harmonerer ikke med den rolle, som et bredt flertal af danskerne ønsker kongehuset skal have, og jeg skal på den baggrund og på regeringens vegne opfordre til, at nærværende beslutningsforslag afvises.
Jeg vil bare gentage for hr. Frank Aaen, hvad jeg også gjorde ganske meget ud af i min tale i forbindelse med beslutningsforslaget, og sige, at vi på den ene side gerne vil holde fast i en århundredgammel tradition om ordensudveksling, som dronningen står for; vi ønsker ikke at politisere tildelingen af ordner.
På den anden side tilkendegiver vi meget klart, at hoffet og Udenrigsministeriet har aftalt, at spørgsmålet om ordensudveksling ved fremtidige officielle besøg nøje overvejes, således at der ikke opstår nogen tvivl på det område.
Man tager selvfølgelig bestik af situationen, men jeg synes, det er meget vigtigt at holde fast i den rollefordeling, som der er – en rollefordeling, der betyder, at man ikke politiserer dronningens virke.